(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΘ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ ΄

ΣΥΝΕΔΡΙΑΣΗ Β΄

Δευτέρα 29 Μαΐου 2023 (πρωί)

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 8ο Δημοτικό Σχολείο Αγίας Βαρβάρας, το 1ο Δημοτικό Σχολείο Καλλιθέας και από το 76ο Δημοτικό Σχολείο Αθήνας, σελ.
3. Ειδική Ημερήσια Διάταξη:

Εκλογή του Προέδρου του Σώματος, σύμφωνα με το άρθρο 7 του Κανονισμού της Βουλής, όπως τροποποιήθηκε με το ΦΕΚ Α' 92/26-6-2017, σελ.
4. Ονομαστική ψηφοφορία επί της Ειδικής Ημερήσιας Διάταξης, σελ.
5. Ανακοινώνονται επιστολές των κ.κ. οι κ.κ. Τσίπρας Αλέξης, Γεροβασίλη Όλγα, Βαρδάκης Σωκράτης, Μπουρχάν Μπαράν, με τις οποίες γνωστοποιούν την ψήφο τους , σελ.
6. Ανακοινώνεται ότι κατόπιν της ονομαστικής ψηφοφορίας, Πρόεδρος της Βουλής των Ελλήνων για την ΙΘ' Περίοδο Προεδρευόμενης Κοινοβουλευτικής Δημοκρατίας, εκλέγεται ο κ. Κωνσταντίνος Τασούλας, σελ.
7. Ομιλία του Προέδρου της Βουλής των Ελλήνων κ. Κωνσταντίνου Τασούλα, σελ.
8. Επί διαδικαστικού θέματος, σελ.

ΠΡΟΣΩΡΙΝΟΣ ΠΡΟΕΔΡΟΣ

ΚΑΚΛΑΜΑΝΗΣ Ν., σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΟΜΙΛΗΤΕΣ

Επί διαδικαστικού θέματος:
 ΚΑΚΛΑΜΑΝΗΣ Ν. , σελ.
 ΤΑΣΟΥΛΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΘ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Β΄

Δευτέρα 29 Μαΐου 2023 (πρωί)

Αθήνα, σήμερα στις 29 Μαΐου 2023, ημέρα Δευτέρα και ώρα 10.38΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπρόεδρου της Βουλής της προηγούμενης περιόδου κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-5-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Α΄ συνεδριάσεώς του, της Κυριακής 28 Μαΐου 2023)

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Μοναδικό αντικείμενο της σημερινής ημερήσιας διάταξης είναι η εκλογή του Προέδρου του Σώματος, σύμφωνα με το άρθρο 7 του Κανονισμού της Βουλής, όπως τροποποιήθηκε με το ΦΕΚ Α΄ 92/26-6-2017.

Μετά την ορκωμοσία των Βουλευτών, ο προσωρινός Πρόεδρος καλεί για την επόμενη ημέρα τους Βουλευτές να εκλέξουν τον Πρόεδρο της Βουλής. Η υποβολή υποψηφιότητας δεν είναι παραδεκτή. Της εκλογής του Προέδρου δεν προηγείται συζήτηση.

Ο Πρόεδρος της Βουλής εκλέγεται με ονομαστική ψηφοφορία και με την απόλυτη πλειοψηφία του όλου αριθμού των Βουλευτών. Αν κανείς δεν συγκεντρώσει την απόλυτη πλειοψηφία, η ψηφοφορία επαναλαμβάνεται μεταξύ των δύο πρώτων σε ψήφους και εκλέγεται αυτός που έλαβε τις περισσότερες ψήφους.

Η καταμέτρηση των ψήφων γίνεται από τρεις Βουλευτές, από τους οποίους οι δύο προέρχονται από την πρώτη και ο τρίτος από τη δεύτερη σε δύναμη Κοινοβουλευτική Ομάδα της Βουλής. Ο προσωρινός Πρόεδρος αναγγέλλει το αποτέλεσμα της ψηφοφορίας και καλεί τον Πρόεδρο της Βουλής να καταλάβει αμέσως την Έδρα.

Για τη θέση του Προέδρου της Βουλής προτείνεται ο κ. Κωνσταντίνος Τασούλας.

Θα ήθελα να σας ενημερώσω ότι όλες οι ονομαστικές ψηφοφορίες, αρχής γενομένης από την εκλογή του Προέδρου της Βουλής και ακολούθως των Αντιπροέδρων, των Κοσμητόρων και των Γραμματέων, θα διεξαχθούν με τον παραδοσιακό τρόπο μέχρι να ετοιμαστούν οι ηλεκτρονικές κάρτες των Βουλευτών. Για τον λόγο αυτόν ζητούμε την κατανόησή σας.

Η ψηφοφορία για την εκλογή του Προέδρου της Βουλής είναι ονομαστική. Κάθε Βουλευτής που θα ακούει το όνομά του θα εγείρεται από τη θέση του και θα αναφέρει ευκρινώς την προτίμησή του, δηλαδή το όνομα του προτεινόμενου ως υποψηφίου Προέδρου ή τη δήλωση «παρών». Οι ψηφολέκτες θα καταχωρίζουν καθένας χωριστά την εκφρασθείσα προτίμηση των συναδέλφων στην ειδική στήλη του καταλόγου. Αυτονόητο είναι ότι για να μη γίνονται λάθη, η εκφώνηση του καταλόγου θα γίνεται σε αργό ρυθμό, ώστε να δίνεται χρόνος για την ακριβή σημείωση της προτίμησης του κάθε συναδέλφου.

Καλούνται επί του καταλόγου οι Βουλευτές κύριοι Ανδρέας Νικολακόπουλος και Τσαμπίκα Ιατρίδη από τη Νέα Δημοκρατία και ο κ. Γρηγόρης Θεοδωράκης από τον ΣΥΡΙΖΑ - Προοδευτική Συμμαχία.

Σας ενημερώνω ότι έχουν έλθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, είκοσι δύο μαθήτριες και μαθητές και πέντε συνοδοί εκπαιδευτικοί από το 8ο Δημοτικό Σχολείο Αγίας Βαρβάρας και τριάντα δύο μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Καλλιθέας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Υπάρχει συνάδελφος, ο οποίος δεν άκουσε το όνομά του; Κανείς.

Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά και έχουν ως εξής:

(Οι προαναφερθείσες επιστολές έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 6 έως και 9)

ΑΛΛΑΓΗ ΣΕΛΙΔΑΣ

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Όπως ήδη προανέφερα, τέσσερις συνάδελφοι έστειλαν επιστολική ψήφο και ψήφισαν Κωνσταντίνο Τασούλα: οι κ.κ. Τσίπρας Αλέξης, Γεροβασίλη Όλγα, Βαρδάκης Σωκράτης, Μπουρχάν Μπαράν.

Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και τρεις συνοδοί καθηγητές από το 76ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας για την εκλογή Προέδρου της Βουλής.

Ψήφισαν συνολικά 296 Βουλευτές.

Ο Βουλευτής κ. Κωνσταντίνος Τασούλας έλαβε 270 ψήφους.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

«ΠΑΡΩΝ» ψήφισαν 26 Βουλευτές, σύμφωνα με το παρακάτω πρωτόκολλο ονομαστικής ψηφοφορίας:

ΑΛΛΑΓΗ ΣΕΛΙΔΑΣ

(Να μπει η σελ. 12α)

ΑΛΛΑΓΗ ΣΕΛΙΔΑΣ

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Επομένως Πρόεδρος της Βουλής των Ελλήνων εκλέγεται ο κ. Κωνσταντίνος Τασούλας, τον οποίο παρακαλώ να ανέλθει στο Προεδρείο και να καταλάβει τη θέση του Προέδρου.

(Στο σημείο αυτό ο νεοεκλεγείς Πρόεδρος της Βουλής των Ελλήνων κ. Κωνσταντίνος Τασούλαςκαταλαμβάνει την Προεδρική Έδρα)

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε της Κυβερνήσεως, κυρίες και κύριοι συνάδελφοι, αφού εκφράσω τις θερμές μου ευχαριστίες προς το Σώμα για τη γενναιόδωρη επανεκλογή μου, την άκρως τιμητική, και προς τον Πρόεδρο της Νέας Δημοκρατίας κ. Μητσοτάκη για την πρόταση της υποψηφιότητός μου, θα ήθελα να μου επιτρέψετε να εκφράσω και την ευγνωμοσύνη μου προς τον λαό των Ιωαννίνων που για δέκατη συνεχόμενη φορά με εξέλεξε τόσο τιμητικά εκπρόσωπό του στη Βουλή των Ελλήνων.

Κυρίες και κύριοι συνάδελφοι, αντιλαμβανόμεθα ότι η παρούσα Βουλή είναι φευγαλέα. Επιτρέψτε μου όμως πολύ σύντομα να πλέξω το θεσμικό εγκώμιο αυτής της Βουλής και να εξηγήσω τον λόγο αυτής της διακριτικής της παρουσίας στο ιστορικό στερέωμα. Δεν θα σελαγίσει αυτή η Βουλή λαμπρά εις το κοινοβουλευτικό στερέωμα. Επιτρέψτε μου, λοιπόν, να εξηγήσω γιατί αυτό το φευγαλέο της Βουλής δεν συνιστά ένα στίγμα γι’ αυτήν, όπως υπονοείται από κάποιες διατυπώσεις περί «Βουλής μίας ημέρας», περί «Βουλευτών ορισμένων ωρών».

Το φευγαλέο της Βουλής υπαγορεύεται από ύψιστες θεσμικές πρωταρχίες, από ύψιστες θεσμικές προτεραιότητες, οι οποίες συγκροτούν κατακτήσεις του δημοκρατικού πολιτεύματος. Σας μοίρασα χθες ορισμένα βιβλία. Ανάμεσα σε αυτά είναι και τα Πρακτικά μιας ημερίδας που έγινε το 2014 εδώ στη Βουλή με θέμα το Σύνταγμα του 1864. Το Σύνταγμα του 1864 θέσπισε για πρώτη φορά την αρχή της λαϊκής κυριαρχίας. Ανώτατο όργανο του κράτους είναι έκτοτε ο λαός και όχι ο Ανώτατος Άρχων. Μέσα στα θεσμικά νάματα αυτού του Συντάγματος γεννήθηκε τον Αύγουστο του 1875 η αρχή της δεδηλωμένης. Γεννήθηκε από τον περίφημο «Λόγο του Θρόνου» του Γεωργίου του Α΄, ο οποίος είπε ότι απαραίτητο προσόν των κυβερνήσεων που θα καλεί για να αναθέσει τη διακυβέρνηση είναι η δεδηλωμένη εμπιστοσύνη της πλειονοψηφίας. Έκτοτε πέρασαν εκατό χρόνια για να θεσπιστεί ρητά η αρχή της δεδηλωμένης στο Σύνταγμα του 1975. Επακόλουθο της αρχής της δεδηλωμένης είναι η πλειοψηφική αρχή η οποία αποτελεί κοινοβουλευτική κατάκτηση και προτίμηση σαφή του συντακτικού νομοθέτη. Εν ονόματι της αρχής της δεδηλωμένης και της πλειοψηφικής αρχής, αυτών των δύο κορυφαίων παραμέτρων του κοινοβουλευτικού πολιτεύματος, η Βουλή αυτή είναι φευγαλέα. Δεν μπόρεσε να σχηματίσει, δηλαδή, πλειοψηφία απόλυτη.

Θα υπηρετήσω ως Πρόεδρός της μέχρι τις επόμενες εκλογές. Μαζί με τους άξιους Αντιπροέδρους, που θα εκλεγούν σε λίγο, θα υπηρετήσω την προετοιμασία της Βουλής για την επόμενη, η οποία θα ανταποκριθεί στη λαϊκή εντολή της 25ης Ιουνίου. Είμαι βέβαιος ότι τα λόγια του Προκαθημένου της Ελλαδικής Εκκλησίας, του Μακαριώτατου Ιερώνυμου θα επιβεβαιωθούν. Η επόμενη Βουλή θα είναι καρπερή, θα είναι γόνιμη, θα είναι δημιουργική.

Νομίζω πως σήμερα όλοι κατανοούμε ότι το πρόσκαιρο αυτής της θητείας δεν μειώνει καθόλου το σημαντικό της εκλογής σας. Αυτό το φευγαλέο -επαναλαμβάνω- έχει να κάνει με κάτι που ο Αλέξανδρος Σβώλος, ο κορυφαίος Έλληνας συνταγματολόγος, χαρακτήρισε σαν προδρομικό και ιδανική ιδιότητα του πολιτεύματος του Χαριλάου Τρικούπη, τη δεδηλωμένη δηλαδή και την πλειοψηφική αρχή. Σε αυτές τις αρχές υποκύπτει η σημερινή Βουλή και βαδίζουμε για την επόμενη, η οποία όλοι ευχόμαστε να είναι καρπερή.

Ευχές σε όλους, ευχαριστίες σε όλους και καλή μάχη στην επόμενη εκλογική αναμέτρηση. Να είστε καλά.

(Ζωηρά χειροκροτήματα)

Κυρίες και κύριοι συνάδελφοι, παρακαλώ να εξουσιοδοτήσετε το Προεδρείο για την υπ’ ευθύνη του επικύρωση των Πρακτικών της σημερινής συνεδριάσεως.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχω την τιμή να ενημερώσω το Σώμα ότι αμέσως μετά θα διεξαχθεί η εκλογή των Αντιπροέδρων, των Κοσμητόρων και των Γραμματέων του Σώματος.

Θα διακόψουμε τη συνεδρίαση για ελάχιστα λεπτά. Μπορούμε να κάνουμε ένα διάλειμμα, αλλά νομίζω ότι δεν χρειάζεται. Είστε όλοι, παρά τις εκλογές και παρά την καρδιοβόρο αγωνία της κάλπης, όπως είναι ο τίτλος του βιβλίου που σας μοίρασα, ακμαίοι για να συνεχίσουμε!

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 11.30΄ λύεται η συνεδρίαση για σήμερα Δευτέρα 29 Μαΐου 2023 και ώρα 11.35΄ με αντικείμενο εργασιών του Σώματος: εκλογή Αντιπροέδρων, Κοσμητόρων και Γραμματέων του Σώματος, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**